CELEX: 32021D0856
Language: hu
Date: 2021-05-26 00:00:00
Title: A Bizottság (EU) 2021/856 végrehajtási határozata (2021. május 25.) az Európai Ügyészség nyomozati és vádhatósági feladatai ellátásának kezdőnapja megállapításáról

2021.5.28.   
               
               
                  HU
               
               
                  Az Európai Unió Hivatalos Lapja
               
               
                  L 188/100
               
            
         A BIZOTTSÁG (EU) 2021/856 VÉGREHAJTÁSI HATÁROZATA
         (2021. május 25.)
         az Európai Ügyészség nyomozati és vádhatósági feladatai ellátásának kezdőnapja megállapításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Európai Ügyészség létrehozására vonatkozó megerősített együttműködés bevezetéséről szóló, 2017. október 12-i (EU) 2017/1939 tanácsi rendeletre (1) és különösen annak 120. cikke (2) bekezdésére,
         mivel:
         
                     (1)
                  
                  
                     Az (EU) 2017/1939 rendelet 120. cikke (2) bekezdésének második albekezdésével összhangban az Európai Ügyészség az említett rendelettel ráruházott nyomozási és vádhatósági feladatokat a Bizottság határozatában megállapítandó időponttól kezdve látja el, mely határozatra az Európai Főügyész az Európai Ügyészség létrehozását követően haladéktalanul javaslatot tesz.
                  
               
                     (2)
                  
                  
                     Az Európai Főügyész 2021. április 7-én azt javasolta a Bizottságnak, hogy az Európai Ügyészség 2021. június 1-jétől kezdődően lássa el nyomozati és vádhatósági feladatait.
                  
               
                     (3)
                  
                  
                     Az Európai Ügyészség decentralizált felépítésű, egységes hivatalként működő, oszthatatlan uniós szerv. Központi szintje az Ügyészi Kollégiumból, az állandó tanácsokból, az Európai Főügyészből, az Európai Főügyész helyetteseiből, az európai ügyészekből és az adminisztratív igazgatóból áll. Az Európai Főügyészt, az európai ügyészeket, az Európai Főügyész helyetteseit és az Európai Ügyészség adminisztratív igazgatóját a 2019. október 23-án (2), 2020. július 27-én (3), 2020. november 11-én (4), illetve 2021. január 20-án (5) elfogadott határozatokkal nevezték ki. Az Ügyészi Kollégiumot 2020. szeptember 28-án hozták létre. Az (EU) 2017/1939 rendelet 21. cikkének (2) bekezdésével összhangban az Ügyészi Kollégium 2020. október 12-én elfogadta az Európai Ügyészség belső eljárási szabályzatát. Az Ügyészi Kollégium 2020. november 25-én az (EU) 2017/1939 rendelet 10. cikke (1) bekezdésének első albekezdése alapján elfogadta az állandó tanácsokra vonatkozó szabályokat. Az Európai Ügyészségnek az (EU) 2017/1939 rendelet 2. cikkének 4. pontjában meghatározott személyzete rendelkezésre áll.
                  
               
                     (4)
                  
                  
                     Az Európai Ügyészség decentralizált szintje az Európai Ügyészség létrehozására irányuló megerősített együttműködésben részt vevő tagállamokban (a továbbiakban: tagállamok) található delegált európai ügyészekből áll. Az Ügyészi Kollégium 2020. szeptember 29-én az (EU) 2017/1939 rendelet 114. cikkének c) pontja alapján elfogadta a delegált európai ügyészek alkalmazási feltételeire vonatkozó szabályokat. 2021. június 1-jéig tagállamonként legalább két delegált európai ügyészt kell kinevezni. E határozat elfogadásának időpontjában az Európai Ügyészség már tagállamonként – Finnország és Szlovénia kivételével (6) – legalább két delegált európai ügyészt nevezett ki. A tagállamok számára a delegált európai ügyészeik jelölésére rendelkezésre álló észszerű határidő már lejárt. Ez a helyzet nem akadályozhatja meg, hogy az Európai Ügyészség működése ténylegesen megkezdődjön, figyelembe véve azt a lehetőséget, hogy az érintett tagállamok európai ügyészei személyesen folytassák le a nyomozást az adott tagállamokban, a delegált európai ügyészek valamennyi hatáskörével, feladatával és kötelezettségével, az (EU) 2017/1939 rendelet 28. cikkének (4) bekezdésével összhangban.
                  
               
                     (5)
                  
                  
                     Az Európai Ügyészség a 2021–2027-es időszakra szóló többéves pénzügyi kerettel (7) összhangban önálló költségvetést kapott, amely garantálja teljes autonómiáját és függetlenségét.
                  
               
                     (6)
                  
                  
                     Az (EU) 2017/1939 rendelet 44. cikkének (1) bekezdésével összhangban létrejön az Európai Ügyészség ügyviteli rendszere, amely központi és decentralizált szinten működik. Az említett rendeletnek az (EU) 2020/2153 felhatalmazáson alapuló bizottsági rendelettel (8) bevezetett melléklete felsorolja a műveleti vonatkozású személyes adatok kategóriáit, valamint az Európai Ügyészség ügyirati tárgymutatójában kezelhető műveleti vonatkozású személyes adatok érintettjeinek kategóriáit.
                  
               
                     (7)
                  
                  
                     Az (EU) 2017/1939 rendelet 78. cikkének (5) bekezdésével összhangban az Ügyészi Kollégium 2020. október 21-én elfogadta az Európai Ügyészség adatvédelmi tisztviselőjére vonatkozó szabályokat. Az Ügyészi Kollégium 2020. október 28-án elfogadta a személyes adatoknak az Európai Ügyészség általi kezelésére vonatkozó szabályokat. Az (EU) 2018/1725 európai parlamenti és tanácsi rendelet (9) 25. cikkével összhangban az Ügyészi Kollégium 2020. október 21-én elfogadta az adminisztratív jellegű személyes adatoknak az Európai Ügyészség által végzett tevékenységek keretében történő kezelésével kapcsolatban az érintettek egyes jogainak korlátozására vonatkozó belső szabályokat.
                  
               
                     (8)
                  
                  
                     Az (EU) 2017/1939 rendelet 95. cikkével összhangban az Ügyészi Kollégium 2021. január 13-án elfogadta az Európai Ügyészségre alkalmazandó pénzügyi szabályokat.
                  
               
                     (9)
                  
                  
                     Az (EU) 2017/1939 rendelet 106. cikkének (2) bekezdésével összhangban az Európai Ügyészség és a Luxemburgi Nagyhercegség 2020. november 27-én székhely-megállapodást kötött. A luxembourgi központi hivatal helyiségeit az Európai Ügyészség rendelkezésére bocsátották.
                  
               
                     (10)
                  
                  
                     Az (EU) 2017/1939 rendelet 107. cikkének (2) bekezdésével összhangban az Ügyészi Kollégium 2020. szeptember 30-án elfogadta az Európai Ügyészség belső nyelvhasználati szabályait.
                  
               
                     (11)
                  
                  
                     Az (EU) 2017/1939 rendelet 109. cikkének (2) bekezdésével összhangban az Ügyészi Kollégium 2020. október 21-én elfogadta az Európai Ügyészség dokumentumaihoz való nyilvános hozzáférésre vonatkozó szabályokat.
                  
               
                     (12)
                  
                  
                     Valamennyi tagállam értesítette a Bizottságot az (EU) 2017/1371 európai parlamenti és tanácsi irányelv (10) nemzeti jogba történő átültetésére irányuló intézkedések elfogadásáról, és általában egyéb megfelelő intézkedéseket is bevezettek annak biztosítása érdekében, hogy az Európai Ügyészség megkezdhesse működését.
                  
               
                     (13)
                  
                  
                     Így teljesülnek az (EU) 2017/1939 rendelet 120. cikke (2) bekezdésének második albekezdésében meghatározott feltételek, és az Európai Ügyészség létrejött és készen áll nyomozási és vádhatósági feladatainak ellátására. Ezért meg kell határozni azt az időpontot, amelytől kezdődően az Európai Ügyészségnek el kell látnia ezeket a feladatokat.
                  
               
                     (14)
                  
                  
                     Az (EU) 2017/1939 rendelet 120. cikke (2) bekezdésének harmadik albekezdésével összhangban ez az időpont nem lehet az említett rendelet hatálybalépésének időpontjától számított három évnél korábbi időpont. Mivel az (EU) 2017/1939 rendelet 2017. november 20-án lépett hatályba, ez az időpont nem lehet 2020. november 20. előtti időpont.
                  
               
                     (15)
                  
                  
                     Az (EU) 2017/1939 rendelet 120. cikke (2) bekezdésének első és negyedik albekezdésével összhangban az Európai Ügyészség a hatáskörébe tartozó minden olyan bűncselekmény tekintetében gyakorolja hatáskörét, amelyet 2017. november 20. után vagy – a megerősített együttműködésben az EUMSZ 331. cikke (1) bekezdése szerint hozott határozat alapján részt vevő tagállamok esetében – az érintett határozatban megjelölt időpont után követtek el,
                  
               ELFOGADTA EZT A HATÁROZATOT:
         
            1. cikk
            Az Európai Ügyészség 2021. június 1-jétől látja el az (EU) 2017/1939 rendelet által ráruházott nyomozati és vádhatósági feladatokat.
         
         
            2. cikk
            Ez a határozat az Európai Unió Hivatalos Lapjában való kihirdetésének napján lép hatályba.
         
         
            Kelt Brüsszelben, 2021. május 25-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 283., 2017.10.31., 1. o.
         
         
            (2)  HL L 274., 2019.10.28., 1. o.
         
         
            (3)  HL L 244., 2020.7.29., 18. o.
         
         
            (4)  Az Európai Ügyészség Ügyészi Kollégiumának 2020. november 11-i 010/2020 és 011/2020. sz. határozata.
         
            (5)  Az Európai Ügyészség Ügyészi Kollégiumának 2021. január 20-i 003/2021. sz. határozata.
         
            (6)  Az Európai Ügyészség Ügyészi Kollégiumának határozatai: 2020. november 25-i 19/2020. sz. határozat (tíz delegált európai ügyész kinevezése a Németországi Szövetségi Köztársaságban); 2020. november 25-i 020/2020. sz. határozat (négy delegált európai ügyész kinevezése a Szlovák Köztársaságban); 2020. december 2-i 021/2020. sz. határozat (két delegált európai ügyész kinevezése az Észt Köztársaságban); 2020. december 2-i 22/2020. sz. határozat (egy delegált európai ügyész kinevezése a Németországi Szövetségi Köztársaságban); 2020. december 9-i 024/2020. sz. határozat (egy delegált európai ügyész kinevezése a Szlovák Köztársaságban); 2021. február 3-i 007/2021. sz. határozat (három delegált európai ügyész kinevezése a Litván Köztársaságban); 2021. február 5-i 008/2021. sz. határozat (három delegált európai ügyész kinevezése a Cseh Köztársaságban); 2021. február 10-i 009/2021. sz. határozat (hat delegált európai ügyész kinevezése Romániában); 2021. február 10-i 010/2021. sz. határozat (két delegált európai ügyész kinevezése a Holland Királyságban); 2021. március 17-i 016/2021. sz. határozat (egy delegált európai ügyész kinevezése a Belga Királyságban); 2021. április 7-i 022/2021. sz. határozat (három delegált európai ügyész kinevezése a Bolgár Köztársaságban); 2021. április 7-i 024/2021. sz. határozat (két delegált európai ügyész kinevezése a Horvát Köztársaságban); 2021. április 7-i 025/2021. sz. határozat (két delegált európai ügyész kinevezése a Cseh Köztársaságban); 2021. április 21-i 026/2021. sz. határozat (négy delegált európai ügyész kinevezése a Francia Köztársaságban); 2021. április 21-i 027/2021. sz. határozat (négy delegált európai ügyész kinevezése a Lett Köztársaságban); 2021. április 28-i 031/2021. sz. határozat (hét delegált európai ügyész kinevezése a Spanyol Királyságban); 2021. április 28-i 032/2021. sz. határozat (egy delegált európai ügyész kinevezése a Máltai Köztársaságban); 2021. május 3-i 034/2021. sz. határozat (tizenöt delegált európai ügyész kinevezése az Olasz Köztársaságban); 2021. május 3-i 035/2021. sz. határozat (négy delegált európai ügyész kinevezése a Portugál Köztársaságban); 2021. május 6-i 037/2021. sz. határozat (egy delegált európai ügyész kinevezése a Bolgár Köztársaságban); 2021. május 12-i 041/2021. sz. határozat (egy delegált európai ügyész kinevezése a Máltai Köztársaságban); 2021. május 17-i 045/2021. sz. határozat (egy delegált európai ügyész kinevezése a Belga Királyságban); 2021. május 17-i 046/2021. sz. határozat (két delegált európai ügyész kinevezése az Osztrák Köztársaságban); 2021. május 17-i 047/2021. sz. határozat (öt delegált európai ügyész kinevezése a Görög Köztársaságban); 2021. május 19-i 048/2021. sz. határozat (két delegált európai ügyész kinevezése a Ciprusi Köztársaságban); 2021. május 19-i 059/2021. sz. határozat (két delegált európai ügyész kinevezése a Luxemburgi Nagyhercegségben).
         
            (7)  HL L 433I., 2020.12.22., 11. o.
         
         
            (8)  A Bizottság (EU) 2020/2153 felhatalmazáson alapuló rendelete (2020. október 14.) az (EU) 2017/1939 tanácsi rendeletnek a műveleti vonatkozású személyes adatok kategóriái, valamint az Európai Ügyészség ügyirati tárgymutatójában kezelhető műveleti vonatkozású személyes adatok érintettjeinek kategóriái tekintetében történő módosításáról (HL L 431., 2020.12.21., 1. o.).
         
            (9)  Az Európai Parlament és a Tanács (EU) 2018/1725 rendelete (2018. október 23.) a természetes személyeknek a személyes adatok uniós intézmények, szervek, hivatalok és ügynökségek általi kezelése tekintetében való védelméről és az ilyen adatok szabad áramlásáról, valamint a 45/2001/EK rendelet és az 1247/2002/EK határozat hatályon kívül helyezéséről (HL L 295., 2018.11.21., 39. o.).
         
            (10)  Az Európai Parlament és a Tanács (EU) 2017/1371 irányelve (2017. július 5.) az Unió pénzügyi érdekeit érintő csalás ellen büntetőjogi eszközökkel folytatott küzdelemről (HL L 198., 2017.7.28., 29. o.).